ΑΠΟΦΑΣΗ ΤΗΣ ΕΠΙΤΡΟΠΗΣ της 15ης Οκτωβρίου 1993 σχετικά με ορισμένα μέτρα προστασίας που αφορούν την αφρικανική πανώλη των χοίρων στην Πορτογαλία

(93/531/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 90/425/ΕΟΚ του Συμβουλίου της 26ης Ιουνίου 1990 σχετικά με τους κτηνιατρικούς και ζωοτεχνικούς ελέγχους που εφαρμόζονται στις ενδοκοινοτικές συναλλαγές ορισμένων ζωντανών ζώων και προϊόντων ενόψει της ολοκλήρωσης της εσωτερικής αγοράς (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 10 παράγραφος 4,

την οδηγία 89/662/ΕΟΚ του Συμβουλίου της 11ης Δεκεμβρίου 1989 σχετικά με τους κτηνιατρικούς ελέγχους στο ενδοκοινοτικό εμπόριο ενόψει της ολοκλήρωσης της εσωτερικής αγοράς (3), όπως τροποποιήθηκε τελευταία από την οδηγία 92/118/ΕΟΚ, και ιδίως το άρθρο 9 παράγραφος 4,

Εκτιμώντας:

ότι, από τις 9 Αυγούστου 1993, έχουν εκδηλωθεί πολλά κρούσματα αφρικανικής πανώλης των χοίρων σε διάφορα μέρη της Πορτογαλίας-

ότι, ενόψει των συναλλαγών ζώντων χοίρων, νωπού χοιρείου κρέατος και ορισμένων προϊόντων με βάση το κρέας, τα κρούσματα αυτά ενδέχεται να θέσουν σε κίνδυνο τα κοπάδια άλλων κρατών μελών-

ότι η Πορτογαλία είχε δηλωθεί ως απαλλαγμένη από την αφρικανική πανώλη των χοίρων το Μάρτιο 1993- ότι η ασθένεια αυτή εμφανίστηκε εκ νέου-

ότι στο άρθρο 9α παράγραφος 1 της οδηγίας 64/432/ΕΟΚ του Συμβουλίου (4), στο άρθρο 8α παράγραφος 1 της οδηγίας 72/461/ΕΟΚ του Συμβουλίου (5) και στο άρθρο 7α παράγραφος 1 της οδηγίας 80/215/ΕΟΚ του Συμβουλίου (6), αναφέρεται ότι, στην περίπτωση που διαπιστώνονται κρούσματα αφρικανικής πανώλης των χοίρων στην επικράτεια ενός κράτους μέλους στη διάρκεια των τελευταίων δώδεκα μηνών, το εν λόγω κράτος μέλος δεν θα εξάγει ζώντες χοίρους, χοίρειο κρέας και προϊόντα χοιρείου κρέατος που καλύπτονται από τις προαναφερθείσες οδηγίες-

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Η Πορτογαλία δεν πρέπει να αποστέλλει σε άλλα κράτη μέλη ζωντανούς χοίρους, που προέρχονται από την επικράτειά της.

Άρθρο 2

1. Η Πορτογαλία δεν αποστέλλει σε άλλα κράτη μέλη νωπό χοίρειο κρέας και προϊόντα χοιρείου κρέατος που προέρχονται από χοίρους εκμεταλλεύσεων οι οποίες βρίσκονται στην επικράτειά της.

2. Οι περιορισμοί που περιγράφονται στην παράγραφο 1 δεν ισχύουν για τα προϊόντα του κρέατος που έχουν υποβληθεί σε μία από τις επεξεργασίες που ορίζονται στο άρθρο 4 παράγραφος 1 στοιχείο α) της οδηγίας 80/215/ΕΟΚ.

3. Τα προϊόντα κρέατος που παράγονται σύμφωνα με τις διατάξεις της παραγράφου 2 και αποστέλλονται από την Πορτογαλία, συνοδεύονται από υγειονομικό πιστοποιητικό που προβλέπεται στο άρθρο 3 παράγραφος 9 στοιχείο β) περίπτωση ii) της οδηγίας 77/99/ΕΟΚ του Συμβουλίου (7).

Το πιστοποιητικό πρέπει να συμπληρώνεται ως εξής:

"Προϊόντα που πληρούν τις προϋποθέσεις της απόφασης 93/531/ΕΟΚ της 15ης Οκτωβρίου 1993 σχετικά με ορισμένα μέτρα προστασίας από την αφρικανική πανώλη των χοίρων στην Πορτογαλία".

Άρθρο 3

Η Επιτροπή θα παρακολουθήσει την εξέλιξη της κατάστασης και μπορεί να τροποποιήσει την παρούσα απόφαση με γνώμονα τις εξελίξεις αυτές.

Άρθρο 4

Τα κράτη μέλη τροποποιούν τα μέτρα που εφαρμόζουν στις συναλλαγές κατά τέτοιο τρόπο ώστε να συμμορφωθούν προς την παρούσα απόφαση. Ενημερώνουν αμέσως την Επιτροπή σχετικά.

Άρθρο 5

Η παρούσα απόφαση εφαρμόζεται έως τις 10 Νοεμβρίου 1993.

Άρθρο 6

Η παρούσα απόφαση απευθύνεται στα κράτη μέλη.

Βρυξέλλες, 15 Οκτωβρίου 1993.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 224 της 18. 8. 1990, σ. 29.

(2) ΕΕ αριθ. L 62 της 15. 3. 1993, σ. 49.

(3) ΕΕ αριθ. L 395 της 30. 12. 1989, σ. 13.

(4) ΕΕ αριθ. 121 της 29. 7. 1964, σ. 1977/64.

(5) ΕΕ αριθ. L 302 της 31. 12. 1972, σ. 24.

(6) ΕΕ αριθ. L 47 της 21. 2. 1980, σ. 4.

(7) ΕΕ αριθ. L 26 της 31. 1. 1977, σ. 85.